බංග්ලාදේශයේ ඩකාහිදී තවත් දින 9කින් ආරම්භ වන 11වැනි දකුණු ආසියානු ක්‍රීඩා උළෙලේ ගිනිසිළුව ඓතිහාසික ශ්‍රී පාදස්ථානයේ උඩමළුවේ සිට මේ මස 22 දා පෙරවරුවේ ගමන් අරඹයි.ශ්‍රී ලාංකේය මලල ක්‍රීඩාවේ සුපිරි තරුවක් වූ ආසියානු රන්පදක්කම් ලාභී සුගත් තිලකරත්න අතින් උඩමළුවේදී දකුණු ආසියානු ක්‍රීඩා ගිනිසිළුව දල්වා ශ්‍රී පාද පුදබිමේ සිට පහලට රැගෙන එයි.එතැන් සිට ප්‍රදර්ශන රථයකින් දකුණු ආසියානු ක්‍රීඩා ගිනිසිළුව නුගේගොඩ මංසන්ධියට රැගෙන එන අතර නුගේගොඩ සිට කොළඹ නිදහස් මාවත දක්වා පාගමනින් පැමිණෙන ක්‍රීඩක ක්‍රීඩිකාවන් හා නිලධාරීන්ගේ සහභාගිත්වයෙන් ගිනිසිළුව රැගෙන එති.නිදහස් මාවතේ සිට නිදහස් චතුරස්‍රය දක්වා ඔලිම්පික් රිදී පදක්කම්ලාභී සුසන්තිකා ජයසිංහ සමග මෙරට බිහිවූ ප්‍රබලතම ක්‍රීඩක ක්‍රීඩිකාවන් කිහිපදෙනෙකු දකුණු ආසියානු ගිනිසිළුව නිදහස් චත්‍රරස්‍රය දක්වා රැගෙන ඒමට නියමිතය.මේ ප්‍රවීන ක්‍රීඩක පිරිසට සනත් ජයසූරිය , මුත්තයියා මුරලිදරන්, ශි‍්‍රයානි කුලවංශ, චිංතන විදානගමගේ, ඒ.ප්‍රේමචන්ද්‍ර, ඩබ්ලිව්.විමලදාස හා කෝසල සහබන්ධු යන අය ඇතුලත් වෙති.නිදහස් චතුරස්‍රයේදී ක්‍රීඩා ඇමැති ගාමිණී ලොකුගේ මහතාගේ ප්‍රධානත්වයෙන් විශේෂ උත්සවයක් පවත්වා ජාතික ඔලිම්පික් කමිටුවේ සභාපති හේමසිරි ප්‍රනාන්දු මහතා, ශ්‍රී ලංකාවේ බංග්ලාදේශ තානාපතිතුමාට ගිනිසිළුව භාර දෙයි.ශ්‍රී පාදස්ථානයේ සිට නුගේගොඩ දක්වා එන ගමන් මගේ දී ස්ථාන කිහිපයක පිළිගැනීමේ උත්සව සංවිධානය කර ඇත.